Zimné olympijské hry 2022

Zimné olympijské hry 2022 (), oficiálne Hry XXIV. olympiády, boli zimné olympijské hry, ktoré sa začali 4. a skončili 20. februára 2022 v hlavnom meste Číny Pekingu.
Peking bol zvolený za hostiteľské mesto v júli 2015 na 128. zasadnutí Medzinárodného olympijského výboru v Kuala Lumpur. Zimné olympijské hry 2022 budú prvé zimné olympijské hry odohrávajúce sa v Číne. Peking bude hostiteľom olympijských hier už druhýkrát v histórii, prvý raz hostilo letné olympijské hry v roku 2008. Mesto sa tak stane prvým v histórii, ktoré hostilo ako letné tak aj zimné olympijské hry. Počas hier budú využívané aj štyri existujúce kryté haly, ktoré boli pôvodne postavené pre hry v roku 2008, ako aj Národný štadión v Pekingu, na ktorom sa bude konať otvárací a záverečný ceremoniál.
Oficiálni kandidáti.
Prihlášku na kandidatúru bolo možné podať do polnoci 14. novembra 2013. Finalisti boli známi v júli 2014, keď inšpekčné komisie preverili predložené dokumenty a záruky zo strany kandidátskych miest.
Poľsko-slovenská kandidatúra.
Možnosť poľsko-slovenskej spolupráce sa vyskytla v októbri 2012. Podľa plánu by hlavným dejiskom hier bol poľský Krakov, v Tatrách na slovenskej strane by sa uskutočnili iba súťaže v zjazdovom lyžovaní a niektoré hokejové zápasy. Alpské disciplíny by sa konali v Jasnej. Otázne ostávalo, v ktorej krajine by bol umiestnený tobogán pre skeleton, boby a sánkovanie.
Podľa predsedu Slovenského olympijského výboru Františka Chmelára by sme sa na celkových nákladoch podieľali len tretinou. Medzi možné investície by patrila rekonštrukcia popradského letiska a dopravnej obsluhy Demänovskej doliny. Pripustil tiež výstavbu železničnej trate medzi Poľskom a Štrbským Plesom. Celkové náklady sa odhadujú na 1,5 miliardy € pričom investície sa môžu vrátiť. Medzi poľskou a slovenskou stranou bolo už v jeseni 2012 podpísané memorandum „o možnom spoločnom postupe pri kandidatúre na ZOH 2022“. V januári 2013 sa premiér Robert Fico o spoločnej kandidatúre vyjadril ako o vážnej ponuke, ktorú Slovensko potrebuje a ktorú si však treba dôkladne premyslieť.
Príprava kandidatúry.
3. apríla 2013 v Poprade prvýkrát zasadal 14-členný prípravný výbor slovenskej časti kandidatúry. Jeho predsedom sa stal Peter Chudík, predseda Prešovského samosprávneho kraja. V októbri 2013 bolo oznámené, že do júla 2015 sa na prípravách olympiády má investovať 481 tisíc €. Rozpočet má zahrňovať prevažne štúdie a cestovné náklady. V rámci ZOH sa neplánuje výstavba nových športovísk, len modernizácie a rekonštrukcie existujúcich.
V decembri 2013 bol uskutočnený prieskum verejnej mienky o plánovaných súťažiach v zjazdovom lyžovaní v stredisku Jasná. Prieskum sa uskutočnil v Liptovskom Mikuláši a okolitých obciach dotknutých súťažmi. S ich usporiadaním súhlasilo 79% opýtaných, z toho 57% „rozhodne“. 62% respondentov si myslí, že by uskutočnenie hier v regióne prinieslo viac „výhod ako nevýhod“.
Slovensko na ZOH 2022.
Slovensko na Zimných olympijských hrách 2022 reprezentuje 50 športovcov.
Reprezentanti.
Valné zhromaždenie Slovenského olympijského a športového výboru schválilo dňa 21. januára 2022 zloženie slovenskej výpravy na zimných olympijských hrách. Slovensko má reprezentovať 50 športovcov v siedmych športoch s 61 členmi sprievodu.